Finnkinon uudessa salissa pyritään tarjoamaan entistä suurempi elokuvateatterikokemus Dolby Atmos -äänentoistolla ja tarkalla laserprojektorilla. Elokuvateatteriketju lupailee uuden ilmeen saavan salin mukautuvan myös esimerkiksi elokuvaan sopivilla valaistuksella.

– Tennispalatsi on pitkään odottanut uudistusta. Maailmalla on ollut pitkään trendinä teknispainotteiset teatterit. Jos verrataan rakennuskustannuksia tavallisen teatterin uudistamiseen, hintalappu on kymmenenkertainen, sanoo Finnkinon tekninen päällikkö Ari Saarinen

Tennispalatsi 1 -salin ohjelmisto pysyy samana kuin ennenkin, eli luvassa on elokuvia toimintaspektaakkeleista kotimaiseen elokuvaan. Lippujen hinnat saliin kuitenkin kallistuvat noin kolmesta viiteen euroon. Esimerkiksi perjantain 3D-elokuvan iltanäytöksen lippu maksaa nykyisin 14 euroa.

Sama konsepti saatetaan tuoda tulevina vuosina myös Finnkinon muihinkin elokuvateattereihin Suomessa.

Suomeen on odotettu pitkään IMAX-teatteria, mutta sellaista ei vielä ole tulossa. Naapurimaista Ruotsista, Virosta ja Norjasta teatterit jo löytyvät.

Erityisesti Hollywood-elokuvia suunnitellaan nykyään IMAX-kokemukseen. IMAX-teattereissa on erimerkiksi jättimäinen, kovera valkokangas, ja penkit on aseteltu tarkkaan ja normaalia lähemmäs kangasta. Teho korostuu entisestään 3D-elokuvissa. IMAX-teatteri rakennetaan lisenssillä.

Mikään Finnkinon nykyinen olemassa oleva sali ei ole tarpeeksi korkea IMAX-tekniikalle. Finnkinolla IMAX-teatteria pohditaan kuitenkin jatkuvasti.

– Se vaatisi luultavimmin uuden teatterin, sanoo Finnkinon toimitusjohtaja Veronica Lindholm.